מספר פנימי: 548252
הכנסת התשע-עשרה

יוזמים:      חברי הכנסת	איילת שקד
					שולי מועלם-רפאלי
					ראובן ריבלין
					מאיר פרוש
					איציק שמולי
					יפעת קריב
					מיקי רוזנטל
					יריב לוין
					מירי רגב
					אורי מקלב
					דב חנין
	
				פ/2206/19			

הצעת חוק האזרחים הוותיקים (תיקון – חניה חינם לאזרח ותיק שמלאו לו 70 שנים), התשע"ד–2014 

הוספת סעיף 9א	1.	בחוק האזרחים הוותיקים, התש"ן–1989, אחרי סעיף 9 יבוא:	
		"חניה חינם 
לאזרח ותיק שמלאו לו 70 שנים	9א.	(א)   אזרח ותיק שמלאו לו 70 שנים זכאי לחניה חינם בכל מקום חניה בתשלום שרשות מקומית מעמידה לציבור.	
						(ב)	השר יקבע הוראות בדבר תו לסימון הזכאות לפי סעיף זה, ובדבר האגרה שתהיה הרשות המקומית רשאית לגבות בעד הנפקת התו כאמור, ובלבד שסכומה לא יעלה על 20 שקלים חדשים."	

דברי הסבר
הצעת חוק זו מטרתה להעניק לאזרח ותיק שהגיע לגיל 70 חניה חינם במקומות חנייה מוסדרים שרשות מקומית מעמידה לציבור. 
רשויות מקומיות, בעיקר במרכז הארץ, כגון תל-אביב–יפו, רמת גן, ראשון לציון ורחובות, מעניקות  כבר כיום חניה חינם במקומות חנייה מוסדרים לתושביהן הקשישים (בדרך כלל מדובר בתושבים מעל גיל 70). דווקא בערי הפריפריה כגון טבריה, וצפת, בהן המצב הכלכלי של הקשישים קשה יותר, לא ניתן  להם פטור מתשלום דמי חניה וכך הם מופלים לרעה לעומת תושבי הערים שבהן הוחלט לתת פטור מתשלום דמי חניה.
לפיכך מוצע לקבוע הוראה שתחול באופן אחיד על כלל האזרחים הוותיקים שהגיעו לגיל 70 שלפיה הם יהיו זכאים לפטור מתשלום בעד חנייה במקומות חנייה עירוניים שבהם החנייה כרוכה בתשלום. באמצעות קביעת הוראה זו, יתוקן העיוות של מתן פטור רק בחלקים מהערים מדמי חניה לאוכלוסייה האמורה.
התועלת שתצמח לקשישים ממתן פטור כאמור עולה על גריעת דמי החניה מקופת הרשות, וזאת, להבדיל מתשלומי קנסות שניתנים בגין חניה שלא כדין שההכנסה מהם לקופת המדינה משמעותית.
כמו כן, יש לזכור כי מדובר באוכלוסייה מבוגרת שמספר בעלי רישיונות הנהיגה בה קטן יחסית.
הצעה דומה בעיקרה הונחה על שולחן הכנסת השמונה-עשרה על ידי חבר הכנסת ציון פיניאן (פ/836/18).

---------------------------------
הוגשה ליו"ר הכנסת והסגנים
והונחה על שולחן הכנסת ביום
י"ז באדר א' התשע"ד – 17.2.14